《宿西山修下元斋咏》
唐代·于鹄

幽人在何处，松桧深冥冥。西峰望紫云，知处安期生。

沐浴溪水暧，新衣礼仙名。脱屐入静堂，绕像随礼行。

碧纱笼寒灯，长幡缀金铃。林下听法人，起坐枯叶声。

启奏修律仪，天曙山鸟鸣。分行布菅茅，列坐满中庭。

持斋候撞钟，玉函散宝经。焚香开卷时，照耀金室明。

投简石洞深，称过上帝灵。学道能苦心，自古无不成。

作者简介：于鹄，大历、贞元间诗人也。隐居汉阳，尝为诸府从事。其诗语言朴实生动，清新可人；题材方面多描写隐逸生活，宣扬禅心道风的作品。代表作有《巴女谣》、《江南曲》、《题邻居》、《塞上曲》、《悼孩子》、《长安游》、《惜花 》、《南溪书斋》、《题美人》等，其中以《巴女谣》和《江南曲》两首诗流传最广。